En piranha - en pansret mandskabsvogn - kørte torsdag aften omkring klokken 21.23 hen over fronten på en mindre personbil ved en færdselsulykke inde på Skive Kaserne.

Alle tre i personbilen blev kørt til observation på hospitalet i Viborg, men er tilsyneladende også alle tre sluppet uden voldsomme skader, oplyser lokalpolitiet i Skive.

Ulykken skete, da personbilen kom kørende ad Prins Henriks Vej og skulle svinge ind på Dronningens Gade.

Personbilen overholdt ikke sin ubetingede vigepligt, og den blev altså ramt af den store Piranha med høje gummihjul.

- Heldigvis var det kun fronten af bilen, som Piranhaen kørte over. Hvis bilen havde været bare en meter længere fremme, er det ikke til at holde ud at tænke på, hvad der kunne være sket, siger politikommissær Lars Mikkelsen fra lokalpolitiet i Skive.

I Piranhaen befandt sig 10-12 soldater, og ifølge Lars Mikkelsen kunne de knap nok mærke, at den kørte fronten af bilen.

I personbilen, en Renault Clio, befandt sig tre personer. Føreren, en 20-årig mand fra Bjerringbro, og derudover en 19-årig mand fra Skanderborg og en 20-årig mand fra Tarm.

Piranhaen blev kørt af en 25-årig mand fra Herning.

Køretøjet er opkaldt efter en piratfisk, en Piranha, der kendes fra Amazon-området i Sydamerika og er meget blodtørstig. Det er en stor kampvogn med høje gummihjul i par.

- Alt i alt må vi sige, at det gik heldigt, for det her kunne være gået helt galt, slår Lars Mikkelsen fast.